
ΚΥΠΡΙΑΚΗ ΟΝΟΜΑΤΟΛΟΓΙΑ
Τα οικογενειακά ονόματα των Κυπρίων

στο Σπίτι της Κύπρου

Θερμής υποδοχής και πολλών θετικών σχολίων έτυχε το πρώτο βιβλίο του Γιώργου Π. Αθανασιάδη, ΚΥΠΡΙΑΚΗ ΟΝΟΜΑΤΟΛΟΓΙΑ. Τα οικογενειακά ονόματα των Κυπρίων, που κυκλοφορεί από τις Εκδόσεις Πήλιο, κατά την πρώτη παρουσίασή του στην Ελλάδα, την Πέμπτη 19 Μαΐου 2016, στο Σπίτι της Κύπρου.
Σύμφωνα με το σημείωμα του εκδότη, το βιβλίο καταπιάνεται με τη γενική Ονοματολογία και επικεντρώνεται στα κυπριακά ανθρωπωνύμια με σύντομη αναφορά στα βαφτιστικά και πατρωνυμικά επώνυμα. Ασχολείται επίσης με κυπριακά ανθρωπωνύμια από βιβλικά ονόματα Εβραϊκής προέλευσης και παρωνύμια της Φραγκοκρατίας και Ενετοκρατίας καθώς και με πληθώρα παρωνυμίων που μας άφησε η μακρόχρονη Τουρκοκρατία.  Επιπλέον γίνεται αναφορά στους Μαρωνίτες και Αρμενίους της Κύπρου καθώς και στους Τουρκοκυπρίους. Τέλος, το βιβλίο περιέχει αλφαβητικό ευρετήριο όλων των καταγραφέντων παρωνυμίων με εμβάθυνση στην ετυμολογία τους.
Τον συγγραφέα, σημαντικό και προβεβλημένο παράγοντα της Κυπριακής παροικίας του Λονδίνου, με μακρά και επιτυχημένη επιχειρηματική δραστηριότητα αλλά και με πλούσια και πολυσχιδή πολιτιστική δράση στην Ομογένεια της Μεγάλης Βρετανίας, καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, ενώ χαιρετισμό απέστειλε ο Πρέσβης της Κύπρου κ. Κυριάκος Κενεβέζος, στον οποίον εξέφρασε τον θαυμασμό και τα συγχαρητήριά του στον κ. Αθανασιάδη, τόσο για την επιστημονικότητα της μελέτης του όσο και για την αναμφισβήτητη  συμβολή της στην κατανόηση και διαφύλαξη της εθνικής και πολιτισμικής μας ταυτότητας. Όπως, χαρακτηριστικά σημείωσε ο κ. Κενεβέζος στον χαιρετισμό του, τα ονόματα που φέρουν οι άνθρωποι δεν είναι, απλώς, λειτουργικοί ονοματικοί προσδιορισμοί, καθώς στο σύνολό τους απηχούν τη διαχρονική ιστορική και πολιτιστική πορεία, τις εθνικές και φυλετικές καταβολές, την εξέλιξη της γλώσσας και των γλωσσικών ιδιωμάτων, τις θρησκευτικές δοξασίες, τη γεωγραφία και τα τοπωνύμια, την παράδοση, τα ήθη και τα έθιμα, την πολιτική, κοινωνική και οικονομική οργάνωση, τις εξωγενείς επαφές και επιδράσεις, αφομοιώσεις και επιμειξίες, την πολυπολιτισμικότητα και την ετερότητα, τη γενεαλογία, αλλά και την ιδιοσυγκρασία του κοινωνικού συνόλου στο οποίο ανήκουν.  Και στην περίπτωση της Κύπρου, τα ανθρωπωνύμια αντηχούν τη φωνή της ιστορίας μας, αποτελούν έναν πολύτιμο θησαυρό μαρτυριών που εμπερικλείουν τη συλλογική μας μνήμη και προσδιορίζουν την αυτογνωσία μας.
Για το βιβλίο μίλησαν, ο Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών κ. Ανδρέας Βοσκός και ο Αναπληρωτής Καθηγητής Γλωσσολογίας και τέως Προϊστάμενος Γραμματείας του Εθνικού και Καποδιστριακού Πανεπιστημίου Αθηνών, Πρόεδρος της Αιτωλικής Πολιτιστικής Εταιρείας, κ. Παναγιώτης Κοντός.
Ο κ. Βοσκός, παραθέτοντας χαρακτηριστικές ενότητες και αποσπάσματα από το βιβλίο, παρουσίασε με αναλυτικό τρόπο τη βασική δομή της μελέτης και έδωσε μια ολοκληρωμένη εικόνα του περιεχομένου του, με έμφαση στα αρχαία ελληνικά ονόματα και τις παραλλαγές τους. Όπως ανέφερε, το έργο με τη σημερινή του μορφή αποτελεί άθλο ερευνητικό και συγγραφικό και πρόκληση για νέους άθλους. Ο κ. Κοντός, στη συνέχεια, χαρακτήρισε το βιβλίο ως καρπό έντιμου, υπεύθυνου και τεράστιου πνευματικού μόχθου που εμπλουτίζει, ουσιαστικά και καθοριστικά, την περιορισμένη σχετική βιβλιογραφία. Εστιάζοντας στην εισήγησή του και στην επίδραση και τους δανεισμούς από άλλες γλώσσες στην κυπριακή ονοματολογία για την οποία επεσήμανε, ωστόσο, ότι περιλαμβάνει τα πιο πολλά από τα αρχαία ελληνικά δοτά ονόματα.
Κατά την αντιφώνησή του, ο συγγραφέας, αφού αναφέρθηκε στην πολυετή ερευνητική προσπάθεια του την καταγραφή, την ιστορική και γλωσσολογική τεκμηρίωση, την ετυμολογική, ερμηνευτική και εννοιολογική ανάλυση, ταξινόμηση και  παρουσίαση  των Κυπριακών ονομάτων, ευχαρίστησε θερμά το Σπίτι της Κύπρου, τους ομιλητές για τις εύστοχες παρατηρήσεις τους, αλλά και όλους τους παρευρισκομένους, κάνοντας αναφορά στην ετυμολογία και τη σημασία γνωστών παρωνυμίων.

20 Μαΐου 2016
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



image1.jpeg
KYMPIAKH
ONOMATOAOTIA

Yo




image2.jpeg




image3.png
Wz
Kyneay

Mopowtikd Mpaweio Kunplakic MpeoBeiac




